Kuleba: Lucrăm pentru a face un pas mare şi solid către aderarea Ucrainei la NATO la summitul de la Washington
Data publicării:
Ucraina lucrează pentru a-şi securiza la summitul de la Washington, din luna iulie, "un pas mare şi solid" către aderarea la NATO, a afirmat marţi ministrul de Externe ucrainean Dmitro Kuleba, informează Reuters, potrivit Agerpres.
Ambasadoarea SUA la NATO, Julianne Smith, spunea luna trecută că nu se aşteaptă ca Alianţa să-i adreseze Ucrainei la summitul de la Washington invitaţia de a deveni membră a organizaţiei euroatlantice.
Întrebat despre obiectivele Ucrainei la summitul din iulie, Kuleba a răspuns că nu va intra în detalii privind discuţiile, dar a precizat că există un "angajament foarte activ" cu conducerea NATO şi cu statele aliate.
"Credem că Ucraina îndeplineşte principalul criteriu de aderare, care este capacitatea de a apăra frontierele NATO. Asta este ceea ce facem noi prin apărarea Ucrainei", a declarat demnitarul ucrainean pentru jurnalişti.
"Aş vrea să spun că lucrăm asiduu pentru a face la summitul de la Washington un pas mare şi solid către aderarea Ucrainei la NATO", a ţinut să adauge Dmitro Kuleba.
După summitul de la Vilnius din vara anului trecut, Kuleba şi-a exprimat satisfacţia faţă de rezultatele reuniunii şi a apreciat că din punct de vedere psihologic ţara sa face deja parte din Alianţa Nord-Atlantică.
"Am depăşit bariera psihologică şi văd că Ucraina este considerată membră a NATO în termeni reali", a spus şeful diplomaţiei ucrainene într-un interviu acordat postului public de televiziune din ţara sa. El a precizat că în culise toată lumea i-a dat noi asigurări că aderarea Ucrainei la Alianţă va avea loc, singura întrebare care se pune fiind când.